**М О Т И В И**

**към проекта на Закон за преброяване на земеделските стопанства в Република България през 2020 година**

Република България, като член на Европейския съюз и част от Европейската статистическа система, е обвързана с определени ангажименти, произтичащи от рамковия Регламент (ЕС) 2018/1091 на Европейския парламент и на Съвета от 18.07.2018 г. относно интегрирана статистика на земеделските стопанства и за отмяна на регламенти (ЕО) №1166/2008 и (ЕС) №1337/2011. С провеждане на преброяване на земеделските стопанства Министерството на земеделието, храните и горите ще изпълни това задължение.

Преброяването на земеделските стопанства е най-голямото изчерпателно статистическо изследване в областта на земеделието, което се провежда на всеки 10 години по препоръка на Организацията по прехрана и земеделие на ООН (FAO) и в което пряко са ангажирани Министерството на земеделието, храните и горите и структурите му, както и други ведомства, организации и органи на местното управление.

Проектът на Закон за преброяване на земеделските стопанства в Република България през 2020 година е разработен на основание чл. 18 от Закона за статистиката и има за цел да уреди нормативната база по подготовката и организацията на провеждането на изчерпателно изследване на земеделските стопанства. При разработване на законопроекта са взети предвид изискванията на рамковия Регламент (ЕС) 2018/1091 на Европейския парламент и на Съвета.

Успешната организация и провеждане на преброяването на земеделските стопанства през 2020 г. се постига чрез изпълнението на определени специфични цели, разписани в проекта на Закона. Земеделското стопанство е дефинирано като обект на наблюдение при преброяването. Определени са методите за събиране на данни от земеделските стопани, прагът за земеделско стопанство, периодът на провеждане на преброяването, основните променливи, които ще се наблюдават, както и допълнително необходимата информация за разработване на политиката в областта на агроекологията. Конкретно са разписани органите на преброяването (органът на статистика в Министерството н земеделието, храните и горите, областните дирекции „Земеделие“, Централната комисия по преброяването и областните комисии по преброяването), определени са функциите и задачите на участниците в преброяването, регламентирано е изготвянето на изчерпателен списък на земеделски стопанства за анкетиране, провеждане на пробно преброяване, изграждане на модул за онлайн въвеждане и контрол на индивидуалните данни в информационната система за агростатистика (ИСАС). Определен е и начинът на финансиране на преброяването.

 Правната рамка на Закона за преброяването на земеделските стопанства в Република България през 2020 г. синхронизира процесите по подготовка, организация и провеждане на преброяването в страната. В проектозакона са посочени обектите и обхватът на наблюдение, методите за събиране на данни от земеделските стопани, прагът на земеделското стопанство. Основните определящи дейности за подготовката на преброяването са съставянето на списък на земеделските стопанства за анкетиране и провеждане на пробно преброяване. В законопроекта са определени органите на преброяването, редът и начинът за работата им, функциите на Централната комисия, областните комисии, анкетьорите, контрольорите и другите участници в преброяването. Предвижда се организиране на обучения на експерти, анкетьори, оператори, контрольори, с които ще се сключват граждански договори за изпълнение на дейности за преброяването. Регламентирани са редът и начинът за получените обобщени данни вследствие на проведеното преброяване, поверителността на данните и опазването на статистическата тайна. Законопроектът включва източниците на финансиране и норми за финансиране на преброяването и административно – наказателни разпоредби. За изпълнението на тези задачи е необходимо да бъде постигнато и оптимално съотношение между постигнат резултат и разходите за постигането му. Освен данни за структурата на земеделските стопанства чрез преброяването се осигурява допълнителна статистическа информация за разработване на политиката в областта на агроекологията, което включва изследване на агроекологичните индикатори. Реализирането на въвеждане и обобщаване на статистически данни включва изграждане на модул за онлайн въвеждане и контрол на индивидуалните данни в информационната система за агростатистика (ИСАС) и изготвяне на файл за изпращане на Евростат.

Анкетирането на земеделските стопанства започва на 1 септември 2020 г. и приключва на 18 декември 2020 г. До 18 септември 2020 г. се предвижда преброяването да се извършва по интернет чрез предоставяне на данни от земеделския стопанин с помощта на уеб-базирано приложение и попълване на електронен въпросник. В оставащия период данните ще бъдат събирани от анкетьор чрез интервю със стопанина или управителя на стопанството и попълване на въпросник на хартиен носител или чрез онлайн въвеждане с помощта на преносимо електронно устройство.

С провеждането на преброяване в страната ще се получи обобщена и изчерпателна информация за броя, типа и размера на земеделските стопанства, за юридическия статут, за използването на земеделската земя, за отглежданите селскостопански животни, за работната сила и други доходоносни дейности на стопанството, за биологичното земеделие, за сградите за животни и управление на оборския тор и други характеристики.

Наличието на статистически данни, съпоставими с тези на останалите държави-членки относно структурата на земеделските стопанства е важно за определяне развитието на селскостопанската политика на Общността и ще определи насоките за развитие на българското земеделие и превръщането му в модерно и европейско. Качествената статистическата информация дава възможност за адекватно планиране, разработване, прилагане и мониторинг на националните политики и политиките на ЕС.